SET บ่ายพลิกบวก 9 จุด ขานรับ “ตู่” ส่งสัญญาณไม่ล็อกดาวน์ทั้งประเทศ
SET บ่ายพลิกบวก 9 จุด ขานรับ "ตู่" ส่งสัญญาณไม่ล็อกดาวน์ทั้งประเทศ ล่าสุดอยู่ที่ 1,458.40 จุด บวก 9.05 จุด หรือ 0.62% มูลค่าซื้อขาย 6.17 หมื่นล้านบาท
SET บ่ายพลิกบวก 9 จุด ขานรับ "ตู่" ส่งสัญญาณไม่ล็อกดาวน์ทั้งประเทศ ล่าสุดอยู่ที่ 1,458.40 จุด บวก 9.05 จุด หรือ 0.62% มูลค่าซื้อขาย 6.17 หมื่นล้านบาท
4 ม.ค. 2564

ผู้สื่อข่าวรายงานว่า ดัชนีหุ้นไทย ล่าสุด ณ เวลา  15.15 น. อยู่ที่ 1,458.40 จุด บวก 9.05 จุด หรือ 0.62% สูงสุดที่ 1,460.74  จุด ต่ำสุดที่ 1,425.48 จุด ด้วยมูลค่าซื้อขาย 6.17 หมื่นล้านบาท
ทั้งนี้ดัชนีหุ้นไทยภาคบ่ายพลิกมาเคลื่อนไหวในแดนบวกก่อนดีดตัวขึ้น ขานรับนายกรัฐมนตรีส่งสัญญาณไม่ล็อกดาวน์ทั้งประเทศ ขณะที่ตลาดยังรอดูความชัดเจนผลการประชุมศูนย์บริหารสถานการณ์โควิด-19 (ศบค.) ชุดใหญ่ในช่วงบ่ายนี้ว่าจะกำหนดมาตรการใดเพื่อควบคุมการแพร่ระบาดของไวรัสโควิด-19 ออกมาบ้าง
โดย พล.อ.ประยุทธ์ จันทร์โอชา นายกรัฐมนตรี และ รมว.กลาโหม กล่าวก่อนการประชุมศูนย์บริหารสถานการณ์โควิด-19 (ศบค.) ว่า ไม่ได้อยากล็อกดาวน์ทั้งประเทศ แต่ขึ้นกับทุกคนว่าอยู่บ้าน 14-15 วันนี้ได้หรือไม่ และอย่าเดินทางข้ามจังหวัด เพื่อความสะดวกในการคัดกรอง
ทั้งนี้ สิ่งสำคัญคือเป็นห่วง 28 จังหวัดที่เป็นพื้นที่ควบคุมสูงสุด เพราะมีการแพร่เชื้อจำนวนมาก โดยหากควบคุมไม่ให้มีการเดินทางข้ามจังหวัดได้ก็จะสามารถแก้ปัญหาได้ระดับหนึ่ง ขณะเดียวกันขอให้ประชาชนต้องดูแลตัวเอง หลีกเลี่ยงความเสี่ยง เพื่อให้ตัวเลขผู้ติดเชื้อลดลงต่อเนื่อง
ส่วน ศบค.ได้ประเมินสถานการณ์ทุกวัน ติดตามและหารือเกี่ยวกับสถานการณ์แพร่ระบาดโควิด-19 มาโดยตลอด เพื่อกำหนดมาตรการต่างๆ ออกมา ซึ่งอาจมีบางส่วนได้รับผลกระทบบ้าง แต่ต้องขอความร่วมมือจากทุกฝ่าย ไม่เช่นนั้นจะแก้ปัญหาไม่ได้
สำหรับเชื้อโควิด-19 สายพันธุ์ใหม่ที่ตรวจสอบพบในนักท่องเที่ยวที่เข้าในประเทศนั้นว่า ได้ติดตามข่าวสารจากต่างประเทศ พบว่า สามารถแพร่กระจายเชื้อรวดเร็วกว่าเดิม แต่สุดท้ายก็คือเชื้อโควิด-19